Alonso jaag met staalplate in kakebeen | Netwerk24
13 Maart 2021 14:33
Fernando Alonso sê hy sal vir die duur van die seisoen met twee metaalplate in sy kakebeen meeding nadat hy dit verlede maand in 'n fietsryongeluk gebreek het.
Fernando Alonso is verlede maand op sy fiets deur 'n motor omgery. Foto: Getty Images
Die wenner van twee Formule Een-wêreldtitels klim hierdie naweek vir die eerste keer sedert die voorval agter die stuur van 'n F1-renmotor in.
"Ek verwag nie enige probleme nie, eerlikwaar," sê die Spanjaard.
"Een aspek is die professionaliteit en die bestuursvermoë – dit is 100%. Ek sal wel aan die einde van die seisoen twee staalplate uit my kakebeen moet laat verwyder."
Die 39-jarige motorsportster maak vanjaar ná 'n afwesigheid van twee jaar sy F1-terugkeer saam met die Alpine-span. Hy sê hy was genoop om vir "nege of tien dae" te rus ná sy botsing met 'n motor in Lugano, Switserland, verlede maand, maar "oefen soos normaal" die afgelope twee weke.
Alonso, wenner van 32 Grands Prix en die wêreldkampioen in 2005 en 2006 saam met Renault, het F1 aan die einde van 2018 verlaat ná vier teleurstellende seisoene by McLaren.
Hy het die afgelope twee jaar agtereenvolgende oorwinnings in die Le Mans 24 Uur-wedren behaal, die Wêrelduithouwedren-titel saam met Toyota gewen, twee keer sonder sukses aan die Indianapolis 500 deelgeneem en ook in die Dakar-veldren meegeding.